"Jau era in scolar terribel"
Intervista cun Clà Riatsch, nov professer da rumantsch a l'Universitad da 
Turitg

Dad Anita Simeon

EI ha 44 onns ed a partir da I'emprim avrigl vegn el ad esser professer da litteratura rumantscha a Turitg. Clà Riatsch che abita a Berna n'è betg in professer sco quai ch'ins s'imaginescha. Cravatta e vestgì èn per el in starment, e cura che jau l'hai dumandà per in'intervista ha el dà per resposta: "Jau na sun nagina persuna interessanta, mabain in maglia cudeschs!" – Nagina persuna interessanta? Lain guardar:

PUNTS. Clà Riatsch, cun l'entschatta dal nov semester vegns Ti ad entrar en Tes uffizi sco professer da litteratura rumantscha a l'Universitad da Turitg. Tge mida quel fatg en Tia vita persunala? 
Clà Riatsch: Per il mument èsi in pau difficil dad organisar tut quels jobs che jau hai. Cunquai ch'jau sun anc engaschà sco docent da rumantsch a Friburg e da talian a Berna, dat quai problems d'organisaziun.

Suenter tes curriculum sco student, assistent, docent – ussa professer. Co era Clà Riatsch sco scolar?
Jau era in nauschischem scolar en scola chantunala, pertge alura fascheva quai part da l'identitad giuvenila dad esser in nausch scolar. Tgi che era in bun scolar a la scola chantunala, quel era pers ed isolà. Quai era sco ina concurrenza: tgi fa las pli nauschas notas e tgi lavura il pli pauc e riva tuttina tras. Mes interess eran fitg unilaterals, jau aveva in tschert talent per linguas, ma da matematica, geometria e chemia aveva jau in snuizi. Jau era in "mül" ed in creppun, senza veglia d'emprender. Il studi hai jau alura fatg gugent. Sche jau avess ussa da quels scolars sco che jau era a la scola chantunala, midass jau professiun.

Las structuras universitaras paran d'esser bravamain plain pulvra. Vegn ussa insatgi che fa spulvrar?
L'universitad ha structuras snuaivel conservativas. Igl è difficil da la pensar en in'autra maniera. Per il mument èn las cuntradicziuns però uschè grondas che nus stuain pensar ella en in'autra moda. Perquai ch'ella è dentant uschè cumplitgada, va quai plaun.

La litteratura rumantscha è ina pitschna nischa en il chantun da la litteratura. Tge è l'impuls da s'occupar d'ina materia uschè stretga?
Jau n'hai betg studegià rumantsch. Jau hai chattà la via tar il rumantsch cun tschertgar lavur. Iso Camartin aveva da lezzas uras in project dal Fond naziunal ed jau hai pudì far part da quel. E cun ma fatschentar cun la materia hai jau percurschì ch'ins po scuvrir raubas er en quai ch'ans è datiers ed en quai ch'ins crai d'enconuscher bain. L'emprim pensava jau ch'ins stoppia studegiar litteraturas grondas per scuvrir insatge. Quai tutga latiers – leger be rumantsch fiss ina catastrofa – ma sch'ins legia bain la litteratura rumantscha, pon ins scuvrir raubas ch'ins sa smirveglia. Quai m'ha fascinà.

Dürenmatt ha ditg ina giada che la Rumantschia existia mo en la litteratura. Sco vesas Ti quai? Tge rolla ha la litteratura en la Rumantschia?
La rolla da la litteratura era gronda ed impurtanta al cumenzament dal uscheditg moviment rumantsch., ed ussa diminuesch'la in pau. Er perquai che l'impurtanza politica da la litteratura u l'impurtanza da la litteratura sco med da conflict actuala diminuescha. La pussanza odierna è dealfabetisada. Forsa che la litteratura è en la periferia politica pli brisanta ch'ins crai. Là po ella sviluppar tut autras furmas da resistenza. Pertge la funcziun da la litteratura è da metter en dumonda e betg da propagar. Er betg propagar ideas gistas. La litteratura na dastga betg daventar il vehichel per dir la vardad, mabain da la ponderaziun, sch'i na fiss betg er pussaivel en in'autra maniera. Perquai è passada la funcziun da la litteratura rumantscha da mantegnair il rumantsch u da mussar la bellezza dal rumantsch. Jau crai ch'ils auturs sezs sajan ils emprims che dian quai.

Sco professer a l'Universitad da Turitg es Ti bain er en ina posiziun d'ambassadur. Tge signals vegnan a vegnir da Tia vart?
A mai para che la funcziun da la represchentaziun, damai dal ambassadur, surpiglian tut quels e quellas che discurran rumantsch. Represchentar uffizialmain linguas e culturas ma para ina chaussa lungurusa, betg interessanta ed er betg necessaria. Quai che jau poss forsa far, è da chapir ils contacts che existan tranter la Rumantschia ed il mund na-rumantsch. Empruvar da chapir quant che la litteratura rumantscha dependa dal context na-rumantsch, e pertutgant la promoziun da traducziuns, traducziuns en senn da mussar a glieud na-rumantscha tge che pudess esser d'interess vi dal Rumantsch, alura fatsch jau quai. Damai: lavurar vi dal cunfin tranter las culturas, quai bain, ma represchentar simbolicamain ils Rumantschs, quai na m'interessescha betg.

Ti has ditg ina giada: "Rumantsch è in jobmaker." Exista il rumantsch mo uschè ditg ch'ins ha in avantatg economic?
Na, ma ins na po er betg far finta che studegiar rumantsch e s'occupar dal rumantsch saja cumplettamain independent da funcziuns economicas. Il rumantsch è er ina pussaivladad da lavurar. Sche ti studegias oz romanistica, chattas ti damaun divers buns jobs en Grischun, lavur dal tuttafatg interessanta. Jau na propaghesch betg il rumantsch sco funtauna economica, ma jau schess che quai saja in aspect attractiv d'in studi da rumantsch.

Sco vesas ti la situaziun actuala dal rumantsch?
Quai è grev da giuditgar. Ussa vegnan alura evaluads ils questiunaris da la dumbraziun 2000. e là vegnan ils soziolinguists a far lur interpretaziun. Ma tge vul dir "situaziun"?. È quai il dumber d'umans che discurran Rumantsch sco emprima lingua u è quai ina spezia d'intensitad dal clima? Pertutgant l'intensitad dal clima discurran tuts da crisa. Jau na sent quai betg uschè ferm, forsa che quai è difficil davent da Berna. Quella chaussa che jau ves – nova litteratura e novas discussiuns litteraras – ma paran dad esser interessantas. Jau na sai betg propi pertge ch'i vegn discurrì da crisa.

Rumantsch Grischun?
Il rumantsch grischun è evidentamain necessari, el è evidentamain fatg bain ed a mai para evidentamain interessant e flot ch'el vegn duvrà en quella maniera sco ch'el vegn duvrà. Er la litteratura en rumantsch grischun m'interessa, perquai ch'i dat experiments interessants. Quai che jau na part betg è l'euforia totala che il rumantsch grischun saja la gronda schanza da far ina nova litteratura. A mai para plitost pli grev da scriver en rumantsch grischun che en ils idioms. Ed jau na sun betg persvas che l'acceptanza dal rumantsch grischun saja uschè gronda sco quai che la Rumantschia uffiziala di. Il pensum che vegn dà al uschenumnà pievel rumantsch, da s'occupar cun ina nova lingua uffiziala, è grond. Che quel pensum na vegn betg fatg senza marmugnar para a mai evident. Jau na poss però betg cundivider ils arguments che èn vegnids ditgs enfin ussa cunter il rumantsch grischun: ch'el fetschia donn als idioms, ch'el n'haja nagin'olma, e tut quels discurs là. Sch'il rumantsch grischun vul avair ina schanza, alura sto el vegnir en scola, quai è cler. Ma ins sto er prender serius las vuschs dals magisters.

In curt spot da reclama: Co vuls ti motivar ils students da frequentar tias prelecziuns? Tge avantatgs, tge pussaivladads porscha in studi da rumantsch?
Cun la surpraisa da scuvrir insatge en quai che ti crais d'enconuscher. La novitad da quai che ti crais gia d'enconuscher. Scuverta è l'unic. Ti na pos betg administrar il savair, quai è talmain lungurus. E quai è il bel vi da la litteratura rumantscha. Ti n'has quasi nagina bibliografia e ta chattas dalunga sin terrain nov. Quai è fascinant.

Chavazzins:

Cuira
In snuizi terribel, pervia da la Scola chantunala. Ussa plaunet ves jau che Cuira è atgnamain ina bella citad, ma i dovra ditg.

Ramosch
Pers fermamain la relaziun. Ramosch è daventà in lieu da la memoria, in lieu litterar.

Outfit
Plascha a mai vi dad auters. Jau sun fascinà da la moda eleganta e varianta sco che la glieud sa vestgescha, ma jau mez sun ina banausa che na sa betg co sa vestgir.

Autos
Nagina relaziun. Jau na sai gnanc ir cun auto.

Sport
In zichel, ma cun moderaziun: velo ed ir en muntogna. Mintgatant er passiv, en las fasas da fevra collectiva. Ussa, durant ils playoffs dal SCB, sun jau pli manaivel a la tentaziun da daventar in fan da hockey.

Dunnas
Nagin commentari. Centrum da l'existenza d'in um, ma betg commentablas cun frasas. Terren memia privlus per commentar.

Lectura preferida
Jau hai in pèr auturs che turnan adina puspè, che jau legel prest cuntinuadamain. En talian per exempel Carlo Emilio Gadda u Eugenio Montale, e uschiglio ma lasch jau adina puspè surprender da differentas chaussas, er da litteratura actuala.